ธนาคารทิสโก้เปิดตัวเงินฝาก"ออมทรัพย์ไดมอนด์"
ธนาคารทิสโก้ เปิดตัวบัญชีเงินฝากออมทรัพย์ไดมอนด์ (Diamond Savings Account) เปิดบัญชีขั้นต่ำ 1-10 ล้านบาท อัตราดอกเบี้ย 2% ต่อปี
31 พ.ค. 2554

ธนาคารทิสโก้ เปิดตัวบัญชีเงินฝากออมทรัพย์ไดมอนด์ (Diamond Savings Account) เปิดบัญชีขั้นต่ำ 1-10 ล้านบาท อัตราดอกเบี้ย 2% ต่อปี 
นายเมธา ปิงสุทธิวงศ์ ผู้ช่วยกรรมการผู้จัดการใหญ่อาวุโส  ธนาคารทิสโก้ เผยว่า เพื่อเป็นการตอบสนองความต้องการของลูกค้าที่ต้องการได้รับผลตอบแทนจากอัตราดอกเบี้ยที่ปรับตัวสูงขึ้นอย่างต่อเนื่องในปีนี้ ล่าสุดธนาคารได้ออกผลิตภัณฑ์บัญชีเงินฝากออมทรัพย์ ไดมอนด์ (Diamond Savings Account) สำหรับผู้ที่ต้องการสภาพคล่องสูง เปิดบัญชีขั้นต่ำตั้งแต่ 1 ล้านบาท โดยวงเงิน 10 ล้านบาทแรก รับอัตราดอกเบี้ย 2% ต่อปี วงเงิน 10 ล้านบาทขึ้นไป รับอัตราดอกเบี้ย 1.5% ต่อปี โดยลูกค้าสามารถเปิดบัญชีได้คนละ 1 บัญชี ที่ธนาคารทิสโก้ทุกสาขา ตั้งแต่วันที่ 1 มิถุนายนนี้ เป็นต้นไป 
ทั้งนี้ สิทธิพิเศษที่ลูกค้าจะได้รับคือบัตรทิสโก้เพิร์ส โดยยกเว้นค่าธรรมเนียมการออกบัตรและค่าธรรมเนียมรายปี นอกจากนี้ยังได้รับยกเว้นการเก็บค่าธรรมเนียม  สำหรับบริการโอนเงินอัตโนมัติระหว่างคู่บัญชีออมทรัพย์ไดมอนด์กับบัญชีออมทรัพย์ หรือ กระแสรายวันของธนาคารทิสโก้ โดยบัญชีกระแสรายวันนี้จะได้รับฟรี สมุดเช็ค 1 เล่มต่อปีอีกด้วย
"จากแคมเปญดังกล่าวเชื่อว่าบัญชีออมทรัพย์ไดมอนด์จะได้รับการตอบรับจากลูกค้าเป็นอย่างดี เพราะเป็นทางเลือกการออมที่น่าสนใจสำหรับผู้ที่ต้องการสภาพคล่องสูง และผลตอบแทนที่จูงใจในช่วงที่ทิศทางอัตราดอกเบี้ยอยู่ในช่วงขาขึ้น ด้วยอัตราดอกเบี้ยที่สูงสุดถึง 2% ต่อปี ให้สภาพคล่องสูง เพราะฝากถอนได้ไม่จำกัด และยังมีสิทธิประโยชน์ต่างๆ ให้ลูกค้าได้รับความสะดวกสบายยิ่งขึ้น ซึ่งจะเป็นประโยชน์ต่อลูกค้าได้มีทางเลือกในการออมและการลงทุนมากขึ้น" นายเมธา กล่าว